Bristol Lodekka

Bristol Lodekka係一款由英國Bristol出嘅前置引擎矮身雙層巴士。

喺1949年，Bristol Tramways & Carriage Company同車身廠Eastern Coach Works合作，整咗兩架Bristol Lodekka樣辦車，當時佢哋嘅特別之處係用咗U形尾軸，再加上傳動軸係擺埋底盤一邊而唔係正中間，令巴士嘅下層車廂地台得以降低，而車廂通道係凹咗落去。巴士嘅整體高度可以低至13呎半，但上層唔使好似Lowbridge矮身雙層巴士噉將座椅擺埋一邊。呢兩架巴士嘅尾軸係有兩個動力輸入位置，但Bristol Lodekka LD系列喺1953年投產之後，量產型巴士嘅尾軸改到得番一個動力輸入位置。後來Bristol將Lodekka底盤進一步改良成Lodekka F系列，下層車廂地台改成完全平坦。Bristol Lodekka F系列嘅樣辦車喺1958年出，1959年正式投產。

Bristol Lodekka巴士可以配吉拿或者Bristol自己嘅引擎，波箱係棍波。利蘭收購Bristol部分股權之後，利蘭O.600引擎取代咗Bristol引擎選擇，另外亦有得揀SCG半自動波。

喺Bristol Lodekka推出嗰時，Bristol已經係國營企業，所以Lodekka巴士喺英國嘅銷售對象亦限制喺國營公司，包括Scottish Bus Group屬下同埋以前隸屬Tilling Group嘅巴士公司，喺Bristol K型停產之後，Lodekka更成為後者引入嘅唯一一款雙層巴士。後來Bristol睇見英國嘅市營同埋私營巴士公司對矮身雙層巴士有需求，因此喺1956年Bristol授權丹尼士車廠出Lodekka巴士，而丹尼士出嘅Lodekka就叫丹尼士Loline。

1965年10月蘭收購Bristol同埋ECW四分一股權，令利蘭擁有三款矮身雙層巴士–Bristol Lodekka、AEC Renown同埋亞比安Lowlander。同年稍後，利蘭宣佈唔再接AEC Renown同埋亞比安Lowlander嘅新車訂單，並改為向市營同埋私營巴士公司推銷Bristol Lodekka，不過Lodekka都係無法吸引新買家。1968年英國政府開始資助巴士公司買後置引擎雙層巴士，Bristol喺同年將Lodekka停產，改為全力出VR系列巴士。

巴士型號